Tá an Coimisiún Eorpach sa Bhruiséil le haistritheoirí Gaeilge a fhostú a bheidh lonnaithe in Éirinn, an chéad uair go mbeidh socrú dá leithéid ag aon bhallstát.

Tuigtear do Tuairisc.ie go mbeidh na haistritheoirí a bheidh i mbun aistriúcháin d’aonad Gaeilge an Choimisiúin sa Bhruiséil lonnaithe i gcontae na Mí.

Ní raibh a leithéid de shocrú ag aon bhallstát cheana ó thaobh seirbhísí aistriúcháin agus léiriú é ar an dúshlán mór a bhaineann le hearcú dóthain aistritheoirí Gaeilge oilte san AE.

Ar na rudaí is mó a mheallann aistritheoirí Gaeilge chun dul ag obair san AE, tá na coinníollacha maithe pá agus oibre a bhíonn ar fáil acu san Eoraip agus tuigtear do Tuairisc.ie go bhfuil sé i gceist na coinníollacha sin a thairiscint in Éirinn chomh maith.

Léirigh figiúirí a d’fhoilsigh an tAE anuraidh an dúshlán mór atá le sárú i gcónaí maidir le dóthain aistritheoirí le Gaeilge a fhostú in institiúidí na hEorpa.

Meastar go dtiocfaidh méadú 40% ar an méid oibre aistriúcháin go Gaeilge a bheidh le déanamh in 2022, tráth a bhfuil geallta go gcuirfear deireadh leis an mhaolú ar stádas na Gaeilge san AE.

Ach níor líonadh ach níos lú ná 25% de na folúntais d’aistritheoirí agus dlítheangeolaithe Gaeilge a fógraíodh idir 2016-2018.

Cé nach raibh an Coimisiún Eorpach sásta an socrú nua ó thaobh earcú aistritheoirí Gaeilge a dheimhniú, tuigtear do Tuairisc.ie go bhfógrófar an próiseas nua earcaíochta go luath. Meastar gur 15 post a bheidh i gceist.

Dúirt urlabhraí ó Choimisiún na hEorpa nach bhféadfaí aon phlé a dhéanamh faoi phróiseas earcaíochta nach raibh fógartha.

Dúirt an t-urlabhraí, áfach, gur cuireadh tús le próiseas chun cur le líon na n-aistritheoirí Gaeilge san AE in 2015.

Tharla sin, a dúradh, nuair a d’iarr Rialtas na hÉireann ar Chomhairle an Aontais Eorpaigh go gcuirfí deireadh leis an mhaolú ar stádas na Gaeilge.

Ceadaíonn an maolú don Aontas Eorpach gan na seirbhísí céanna a chur ar fáil i nGaeilge is a chuirtear ar fáil i dteangacha oifigiúla eile an Aontais. Tugadh isteach 15 bliain ó shin é mar gur measadh nach raibh dóthain daoine cáilithe chun na seirbhísí breise éagsúla a chur ar fáil i nGaeilge.